ນັກທຸລະກິດລາວ-ສ.ເກົາຫລີ ແລກປ່ຽນບົດຮຽນດ້ານການຄ້າ-ການລົງທຶນ
ການພົບປະລະຫວ່າງນັກທຸລະກິດລາວ-ສ.ເກົາຫລີ ຄັ້ງທີ 3 ເພື່ອແລກປ່ຽນບົດຮຽນ ແລະ ປະສົບການຕ່າງໆກ່ຽວກັບການຄ້າ ແລະ ການລົງທຶນໄດ້ຈັດຂຶ້ນໃນວັນທີ 30 ກັນຍານີ້ທີ່ນະຄອນຫລວງວຽງຈັນ, ໂດຍອົງການໂກຕຣາ (KOTRA) ເພື່ອໃຫ້ນັກທຸລະກິດ ແລະ ຜູ້ຈຳໜ່າຍຂອງລາວ ແລະ ສ.ເກົາຫລີໄດ້ຊອກຫາສີນຄ້າຈາກ ສ.ເກົາຫລີ ເຂົ້າມາຈຳໜ່າຍຢູ່ລາວຫລາຍຂຶ້ນ.
ໃນງານດັ່ງກ່າວ, ໄດ້ມີຫລາຍບໍລິສັດຈາກ ສ.ເກົາຫລີ ໄດ້ມາແນະນຳຜະລິດຕຳພັນສິນຄ້າຂອງຕົນ, ໂດຍສະເພາະແມ່ນອຸປະກອນຮັບໃຊ້ໃນອຸດສາຫະກຳລົດຍົນ, ອຸດສາຫະກຳການກໍ່ສ້າງ, ການກະເສດ ແລະ ອີກຫລາກຫລາຍຜະລິດຕະພັນທີ່ໜ້າສົນໃຈ ແລະ ທັນສະໄໝ ເປັນຕົ້ນ: ບໍລິສັດ ENTRA , ບໍລິສັດ NARAE Industry, ບໍລິສັດ DAEDO TEKRA, ບໍລິສັດ Exolube, DHC, ບໍລິສັດ Sunkyung Chemical ແລະ ບໍລິສັດ TAESUNG.
ທ່ານ ຈີ ຢຸນ ລີ(Ji YoonLee) ຜູ້ຈັດການຝ່າຍຂາຍ ພະແນກຝ່າຍຂາຍລະຫວ່າງປະເທດ ຂອງບໍລິສັດ Exolube ກ່າວວ່າ: ການມາພົບປະກັບນັກທຸລະກິດລາວຄັ້ງນີ້ ເປັນໂອກາດດີສຳລັບ ບໍລິສັດພວກເຮົາເພາະວ່າ ບໍລິສັດກຳລັງຊອກຫາຕະຫລາດໃໝ່ ເພື່ອຊອກຫາຕົວແທນຈຳໜ່າຍຜະລິດຕະພັນຂອງບໍລິສັດ ໂດຍສະເພາະຢຸ່ ສປປ ລາວ. ບໍລິສັດຂອງພວກເຮົາແມ່ນກຸ່ມບໍລິສັດຜະລິດນ້ຳມັນ ແລະ ສານເຕີມນ້ຳມັນ ຊັ້ນນຳຂອງໂລກ ລວມມີ 100 ກວ່າຜະລິດຕະພັນ ແລະ ການມານຳສະເໜີຜະລິດຕະພັນຂອງຕົນຄັ້ງນີ້ ເປັນຄັ້ງທຳອິດ ແຕ່ເຫັນວ່າມີນັກທຸລະກິດລາວຈຳນວນຫລາຍທີ່ໃຫ້ຄວາມສົນໃຈ ແລະ ຫວັງວ່າໃນອະນາຄົດຈະມີຜະລິດຕະພັນຂອງພວກເຮົາມາຈຳໜ່າຍໃນ ສປປ ລາວຫລາຍຂຶ້ນ.